Predkladacia správa

Návrh zákona, ktorým sa mení a dopĺňa zákon č. 384/1997 Z. z. o divadelnej činnosti v znení neskorších predpisov, sa predkladá najmä z dôvodu zmeny zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „kompetenčný zákon“), kedy na základe zákona č. 403/2010 Z. z., ktorým sa mení a dopĺňa kompetenčný zákon, pôsobnosť Ministerstva kultúry Slovenskej republiky v oblasti podpory kultúry národnostných menšín prešla na podpredsedu vlády, ktorý neriadi ministerstvo.
            Podľa § 1 ods. 4 kompetenčného zákona podpredseda vlády, ktorý neriadi ministerstvo, okrem iného, usmerňuje a koordinuje plnenie úloh v oblasti ľudských práv, práv národnostných menšín, rovnakého zaobchádzania a rodovej rovnosti. Dbá o presadzovanie a dodržiavanie ľudských práv vrátane práv národnostných menšín, rovnakého zaobchádzania a rodovej rovnosti, plní úlohy v oblasti podpory kultúry národnostných menšín a úlohy spočívajúce v prerozdeľovaní finančných prostriedkov určených na presadzovanie a dodržiavanie ľudských práv, na kultúru národnostných menšín a rodovú rovnosť. Podľa § 24 ods. 4 kompetenčného zákona Úrad vlády Slovenskej republiky organizačne a technicky zabezpečuje plnenie úloh podpredsedu vlády, ktorý neriadi ministerstvo. Na základe § 40n kompetenčného zákona prešla pôsobnosť Ministerstva kultúry Slovenskej republiky, ako ústredného orgánu štátnej správy, v oblasti podpory kultúry národnostných menšín s účinnosťou od 1. novembra 2010 na podpredsedu vlády, ktorý neriadi ministerstvo. V súvislosti s prechodom kompetencií medzi ústrednými orgánmi štátnej správy prešla podľa § 40s kompetenčného zákona  i zriaďovateľská a zakladateľská pôsobnosť doterajšieho ústredného orgánu štátnej správy k právnickým osobám na preberajúci ústredný orgán štátnej správy. Na základe uvedeného Úrad vlády Slovenskej republiky vydal 29. októbra 2010 zriaďovaciu listinu Tanečného divadla Ifjú Szivek, ktorou zrušil zriaďovaciu listinu Maďarského umeleckého súboru Mladé srdcia - Ifjú Szivek vydanú Ministerstvom kultúry Slovenskej republiky zo dňa 31. marca 1999, a zároveň zmenil názov umeleckého súboru. 
Vzhľadom na skutočnosť, že Ministerstvo kultúry Slovenskej republiky už v oblasti podpory kultúry národnostných menšín od 1. novembra 2010 nemá žiadnu pôsobnosť, je potrebné výkon štátnej správy na úseku divadelnej činnosti realizovanej Tanečným divadlom Ifjú Szivek delegovať na Úrad vlády Slovenskej republiky, ako orgán štátnej správy, v mene ktorého bude túto pôsobnosť vykonávať podpredseda vlády, ktorý neriadi ministerstvo.
            Návrh zákona ďalej reaguje na článok 2 ods. 2 zákona č. 460/1992 Zb. Ústavy Slovenskej republiky v znení neskorších predpisov, podľa ktorého orgány štátnej správy môžu konať iba na základe ústavy, v jej medziach a v rozsahu a spôsobom, ktorý ustanoví zákon. Vzhľadom na skutočnosť, že podľa zákona č. 384/1997 Z. z. o divadelnej činnosti v znení neskorších predpisov sa Ministerstvu kultúry Slovenskej republiky zveruje rozhodovacia právomoc, navrhuje sa doplniť procesnoprávny spôsob, na základe ktorého sa bude rozhodovať o právach a povinnostiach osôb, ktoré majú nárok na osobitný príspevok podľa zákona č. 384/1997 Z. z. o divadelnej činnosti v znení neskorších predpisov. Súčasne bude táto rozhodovacia právomoc zverená aj Úradu vlády Slovenskej republiky, a to vo vzťahu k osobám, ktoré ku dňu skončenia výkonu divadelnej činnosti pôsobili v Tanečnom divadle Ifjú Szivek.   
Predkladaný návrh zákona nezakladá žiadne vplyvy na rozpočet verejnej správy a na podnikateľské prostredie, nevyvoláva sociálne vplyvy, ani vplyvy na životné prostredie a ani na informatizáciu spoločnosti.
            Na rokovanie vlády Slovenskej republiky sa materiál predkladá s rozpormi s Ministerstvom vnútra Slovenskej republiky a Generálnou prokuratúrou Slovenskej republiky. 
            Materiál bol prerokovaný v Legislatívnej rade vlády Slovenskej republiky, ktorá ho odporučila schváliť s pripomienkami.